title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot nelineārās trīsjoslu fosfora spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu, kas atļauj konkrētiem lietojumiem izmantot dzīvsudrabu nelineārās trīsjoslu fosfora spuldzēs.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) vielas likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Ar atbrīvojumiem saistītu pieteikumu iesniegšanas procedūra ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 2.b)3) punkta atbrīvojums atļauj dzīvsudrabu izmantot nelineārās trīsjoslu fosfora spuldzēs, kuru caurules diametrs ir > 17 mm (piem., T9), ar ierobežojumu 15 mg.

               Komisija 2015. gadā saņēma divus pieteikumus uz šā atbrīvojuma pagarināšanu. Pieteikumu iesniedzēji būtībā apgalvoja, ka lietojumiem, uz kuriem attiecas šis atbrīvojums, aizstājēji nav pieejami
                  4
               . Viens no pieteikumiem 2020. gada janvārī tika atjaunināts ar papildu informāciju, konkrētāk, informāciju par uz praksē ievērojamo dzīvsudraba robežvērtību. Saskaņā ar RoHS direktīvas prasībām (5. panta 5. punkta otrā daļa) atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumu uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  5
                (tas noslēdzās 2016. gadā) ar mērķi veikt prasīto tehnisko un zinātnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  6
               . Papildus minētajam pētījumam, kurā tika novērtēti apjomīgie saņemtie tehniskie un zinātniskie dati un komentāri, kā dokumentēts pētījuma pārskatā, Komisija 2019. gadā veica 2016. gada pētījuma atjauninājumu
                  7
               , kurā galvenā uzmanība tika veltīta sociālekonomiskajam novērtējumam un šā un citu atbrīvojumu sakarā relevantu aizstājēju pieejamībai. Tika publicēts pētījuma galīgais pārskats
                  8
                un informētas ieinteresētās personas.

               Lai apkopotu dalībvalstu viedokļus par iecerēto rīcības kursu saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus 5. panta 3.–7. punktā paredzētos pasākumus
                  9
                attiecībā uz atbrīvojumiem no vielas lietojuma ierobežojumiem. Par visām darbībām tika paziņots Padomei un Eiropas Parlamentam.

               Galīgajā papildu pētījumā ir uzsvērti šeit rezumētie aspekti.

               ·Sistēmas līmenī aizstājēji ir pieejami (gaismas diožu (LED) gaismekļi), bet aizstājēju klāsts detaļu līmenī (maiņas LED) un to saderība ar esošajām iekārtām vēl ir jāverificē izmēru un elektriskās saderības aspektā.

               ·Pietiekamu saderīgu alternatīvu izstrādei vajag vairāk laika, tāpēc pētījumā ieteikts atbrīvojumu pagarināt uz maksimālo termiņu, kas ir trīs gadi.

               ·Tomēr dzīvsudraba satura robežvērtību samazināšana ir tehniski iespējama jau tagad.

               Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 2.b)3) punkta atbrīvojumu joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka konkrētais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Šajā laikā tika saņemti 23 komentāri. Ņemot vērā dažas izteiktās piezīmes, tiesību akta projekts tika pārskatīts un precizēts.

               3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 2.b)3) punktā paredzēto atbrīvojumu attiecībā uz dzīvsudraba izmantošanu konkrētiem lietojumiem.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas atbrīvojums, pašlaik nav iespējams nodrošināt dzīvsudraba aizstāšanu ar uzticamiem aizstājējiem.

               Kopumā atbrīvojuma nosacījumi ir izpildīti un 2.b)3) ieraksta atbrīvojums ir jāpagarina. Novērtējumā arī secināts, ka dzīvsudraba koncentrācijas robežvērtību to kategoriju spuldzēs, uz kurām attiecas minētais atbrīvojums, var samazināt no 15 mg līdz 10 mg uz vienu spuldzi.

               Šā atbrīvojuma beigu termiņš ir noteikts saskaņā ar 5. panta 2. punktu (pirmā daļa). Kā secināts izvērtējumā, aizstājēju izstrādes stadija attaisno atbrīvojuma pagarināšanu uz vēl trim gadiem. Nav paredzams, ka šim termiņam būs nelabvēlīga ietekme uz inovāciju.

               Tiesību instruments ir deleģētā direktīva, un tas atbilst pamatā esošajam tiesību aktam, proti, Direktīvai 2011/65/ES, un konkrēti deleģējumam, kas noteikts tās 5. panta 1. punktā un 20. pantā.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot nelineārās trīsjoslu fosfora spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  10
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  11
                Komisija cita starpā piešķīra atbrīvojumu, kas atļauj dzīvsudrabu izmantot nelineārās trīsjoslu fosfora spuldzēs ar caurules diametru > 17 mm (piem., T9) (“atbrīvojums”) un kas kā 2.b)3) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudrabs nelineārās trīsjoslu fosfora spuldzēs tiek izmantots, lai radītu ultravioleto gaismu, ko fluorescējošais spuldzes pārklājums pēc tam pārveido redzamajā gaismā. Gaismas krāsu un krāsu atveidi nosaka tas, kāds sastāvs ir šim pārklājumam, kurš satur arī dzīvsudrabu.

               (6)2014. gada 19. decembrī un 2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma divus pieteikumus uz atbrīvojuma pagarināšanu (“pagarināšanas pieteikums”), no kuriem viens 2020. gada janvārī tika atjaunināts ar papildu informāciju. Saskaņā ar Direktīvas 2011/65/ES 5. panta 5. punktu atbrīvojums paliek spēkā līdz laikam, kad tiek pieņemts lēmums par pagarināšanas pieprasījumu.

               (7)Pagarināšanas pieteikuma izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai likvidēšana attiecīgajos lietojumos pašlaik nav tehniski realizējama praksē. Izvērtējumā turklāt secināts, ka dzīvsudraba koncentrācijas robežvērtību to kategoriju spuldzēs, uz kurām attiecas minētais atbrīvojums, var samazināt no 15 mg līdz 10 mg uz vienu spuldzi. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  12
                un līdz ar to tajā noteikto vides un veselības aizsardzību nevājina.

               (9)Lai varētu savākt sīkākus datus par aizstājēju pieejamību konkrēto tipu spuldzēm, ko atbrīvojums aptver, ir lietderīgi atbrīvojumu (ar pārskatītu formulējumu, kas norāda atbrīvojuma ierobežoto tvērumu) pagarināt uz trīs gadiem saskaņā ar Direktīvas 2011/65/ES 5. panta 2. punkta pirmo daļu. Saskaņā ar Direktīvas 2011/65/ES 5. panta 6. punktu pašreizējam 2.b)3) punkta atbrīvojumam būtu jānosaka 12 mēnešu termiņš. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf un https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.

                     (5)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: no 2015. gada 21. augusta līdz 2015. gada 16. oktobrim,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (10)

                        OV L 174, 1.7.2011., 88. lpp.

                     (11)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (12)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 2.b)3) ierakstu aizstāj ar šādu:

                        Atbrīvojums

                        Piemērošanas joma un termiņi

                        “2(b)(3)

                        Nelineāras trīsjoslu fosfora spuldzes ar caurules diametru > 17 mm (piem., T9): 15 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]; no [PB: 12 mēneši + viena diena pēc deleģētās direktīvas publicēšanas Oficiālajā Vēstnesī] līdz [PB: trīs gadi pēc deleģētās direktīvas publicēšanas Oficiālajā Vēstnesī] drīkst lietot 10 mg uz spuldzi”


title: KOMISIJAS DELEĢĒTĀ DIREKTĪVA (ES) / ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai aukstā katoda fluorescences spuldzēs un ārējā elektroda fluorescences spuldzēs īpašām vajadzībām

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz atbrīvojumu konkrētiem lietojumiem, kuros dzīvsudrabu izmanto aukstā katoda fluorescences spuldzēs (CCFL) un ārējā elektroda fluorescences spuldzēs (EEFL) īpašām vajadzībām.

               RoHS direktīvas 4. pants ierobežo dažu bīstamu vielu izmantošanu elektriskās un elektroniskās iekārtās (EEI). Pašlaik ierobežojumus piemēro 10 vielām, kuras uzskaitītas direktīvas II pielikumā, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu un anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja tas nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un tikai ja tie atbilst kādam no turpmāk minētajiem nosacījumiem: i) vielas neizmantošana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par radītajiem kopējiem ieguvumiem attiecībā uz vidi, veselību un patērētāju drošību.

               Lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Lēmumos par to ilgumu jāņem vērā iespējamā negatīvā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro skatījums aprites cikla perspektīvā.

               Direktīvas 5. panta 1. punkta a) apakšpunkts nosaka, ka konkrētiem lietojumiem paredzēti EEI materiāli un detaļas, kas uzskaitīti III un IV pielikumā, Komisijai jāiekļauj ar atsevišķiem deleģētajiem aktiem. Direktīvas 5. panta 3. punktā un V pielikumā ir noteikta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējais III pielikuma atbrīvojums 3(a) – (c) atļauj dzīvsudraba izmantošanu aukstā katoda fluorescences spuldzēs (CCFL) un ārējā elektroda fluorescences spuldzēs (EEFL) īpašām vajadzībām, nepārsniedzot (vienai spuldzei): 3(a) Mazs garums (≤ 500 mm): 3,5 mg; 3(b) Vidējs garums (> 500 mm un ≤ 1500 mm): 5 mg; 3(c) Liels garums (> 1500 mm):13 mg.

               Komisija 2015. gada 15. janvārī saņēma vienu pieteikumu par šā atbrīvojuma pagarināšanu. Pieteikuma iesniedzēji būtībā apgalvoja, ka nav pieejami aizstājēji lietojumiem, uz kuriem attiecas šis atbrīvojums, ka attiecīgajiem ražojumiem ir ļoti ilgs kalpošanas laiks un ka to aizstāšanu var veikt tikai ražotāji un profesionāļi
                  4
               . Tie paši pieteikuma iesniedzēji 2020. gada janvārī iesniedza papildu pagarināšanas pieteikumu. Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā līdz brīdim, kad Komisija pieņem lēmumu par pagarināšanas pieteikumu.

               Lai atbrīvojuma pagarināšanas pieteikumu izvērtētu, Komisija 2015. gada jūnijā sāka pētījumu
                  5
                nepieciešamā tehniskā un zinātniskā novērtējuma veikšanai, kurš tika pabeigts 2016. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām
                  6
               . Papildus minētajam pētījumam, kurā novērtēja saņemtos plašos tehniskos un zinātniskos datus un komentārus, kā dokumentēts pētījuma ziņojumā, Komisija veica divus citus pētījumus/atjauninājumus, tostarp iesaistot ieinteresētās personas. 2019. gadā publicētajā pētījumā
                  7
                galvenā uzmanība tika pievērsta sociālekonomiskajam novērtējumam un aizstājēju pieejamībai, savukārt 2020. gadā tika veikta pētījuma atjaunināšana, pamatojoties uz jaunākajiem datiem un modelēšanu
                  8
               . Pētījuma galīgie ziņojumi un sociālekonomiskā novērtējuma atjauninājumi tika publicēti
                  9
               , un ieinteresētajām personām par to tika paziņots.

               Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu par deleģētajiem aktiem atbilstoši RoHS direktīvai, lai apkopotu dalībvalstu viedokļus par paredzēto rīcību saskaņā ar izvērtējumu secinājumiem. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar atbrīvojumiem no vielu ierobežojuma
                  10
               . Par visām darbībām tika paziņots Padomei un Eiropas Parlamentam.

               Pēdējā pamatojošajā pētījumā tika konstatēts, ka bezdzīvsudraba aizstājēji gaismas diožu (LED) veidā ir pieejami un tiek izmantoti kā apgaismojuma avoti jaunās iekārtās, kas ienāk tirgū. Tomēr tajā tika secināts, ka nav racionāli izmantot LED spuldzes kā aizstājējus, lai remontētu EEI, kas sākotnēji projektētas ar CCFL/EEFL gaismas avotiem. Tāpēc atbrīvojums attiecībā uz CCFL/EEFL gaismas avotiem būtu jāpagarina.

               Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, konstatēts, ka:

               –atbrīvojuma kritēriji joprojām ir izpildīti attiecībā uz 3(a)–(c) atbrīvojumu, jo nav iespējams izmantot LED spuldzes kā aizstājējus, lai remontētu EEI, kas sākotnēji projektētas ar CCFL/EEFL gaismas avotiem; kā arī

               –ņemot vērā CCFL/EEFL ļoti ilgo darbmūžu, ir pamatota atbrīvojuma pagarināšana par vēl 3 gadiem.

               Izvērtējumā konstatēts arī, ka atbrīvojums nevājinātu REACH regulā noteikto vides un veselības aizsardzību (saskaņā ar direktīvas 5. pantu).

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti 10 komentāri. Pamatojoties uz piezīmēm, kas tika saņemtas no sabiedrības locekļiem, atbrīvojuma formulējums tika precizēts. Tiesību akta projekts tika arī pārskatīts, lai noteiktu trīs gadu, nevis piecu gadu spēkā esamības termiņu, jo apspriešanās laikā tika sniegta informācija par to, ka kopš izvērtējuma 2016. gadā pēdējos gados ir uzlabojusies aizstājēju pieejamība. Turklāt trīs gadu spēkā esamības termiņš atbilst RoHS direktīvas IV pielikuma 35. atbrīvojuma beigu datumam, kas attiecas arī uz aukstā katoda luminiscences spuldzēm. Trīs gadu spēkā esamības termiņš atbilst ekodizaina prasībām, jo daudzas spuldzes, uz kurām šis atbrīvojums attiecas saskaņā ar RoHS direktīvu, no 2021. gada septembra neatbildīs energoefektivitātes prasībām, kas noteiktas Ekodizaina regulās 2019/2020
                  11
                un 2019/2021
                  12
               .

               3.DELEĢĒTĀ AKTA JURIDISKIE ASPEKTI

               Ar deleģēto direktīvu pagarina RoHS direktīvas III pielikuma 3(a) – (c) atbrīvojumu attiecībā uz dzīvsudraba izmantošanu konkrētos lietojumos.

               Komisijas novērtējumā, kas balstīts uz pamatojošiem pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunkta kritērijiem, kas pamato atbrīvojuma pagarināšanu: dzīvsudrabu nevar uzticami aizstāt tajās spuldžu kategorijās, uz kurām attiecas šis atbrīvojums.

               Kopumā atbrīvojuma piešķiršanas nosacījumi ir izpildīti, un 3. atbrīvojuma a) – c) ieraksta termiņš ir jāpagarina.

               Atbrīvojuma beigu termiņi ir noteikti saskaņā ar 5. panta 2. punkta pirmo daļu. Izvērtējumā secināts, ka aizvietotāju attīstības stadija pamato atbrīvojuma pagarināšanu uz 3 gadiem. Nav sagaidāms, ka tam būs nelabvēlīga ietekme uz inovāciju.

               Juridiskais instruments ir deleģētā direktīva, kā to paredz Direktīva 2011/65/ES, jo īpaši, lai izpildītu tās 5. panta 1. punkta a) apakšpunktā noteiktās prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus ar RoHS noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai, lai nodrošinātu iekšējā tirgus funkcionēšanu elektrisko un elektronisko iekārtu nozarē, šajā nolūkā atļaujot konkrētos lietojumos izmantot citādi aizliegtas vielas.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai aukstā katoda fluorescences spuldzēs un ārējā elektroda fluorescences spuldzēs īpašām vajadzībām

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  13
                un jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  14
                Komisija cita starpā piešķīra atbrīvojumu dzīvsudraba izmantošanai aukstā katoda fluorescences spuldzēs un ārējā elektroda fluorescences spuldzēs (CCFL) un EEFL) īpašām vajadzībām (“atbrīvojums”), kas tagad ir iekļauts Direktīvas 2011/65/ES III pielikumā kā 3(a), 3(b) un 3(c) atbrīvojums. Saskaņā ar minētās direktīvas 5. panta 2. punkta otrās daļas a) apakšpunktu daļu šim atbrīvojumam bija jābeidzas 2016. gada 21. jūlijā.

               (5)Atbrīvojums aptver dažādu formu, tehnoloģiju, lietojumu un nolūku spuldžu heterogēnu grupu. Dzīvsudrabu izmanto izlādes caurulē, kas ir būtiska elektroenerģijas pārvēršanai gaismā.

               (6)Komisija atbrīvojuma pagarināšanas pieteikumu (“pagarināšanas pieteikums”) saņēma 2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, un 2020. gada janvārī tie paši pieteikuma iesniedzēji iesniedza papildu pagarināšanas pieteikumu. Saskaņā ar Direktīvas 2011/65/ES 5. panta 5. punktu atbrīvojums ir spēkā, līdz ir pieņemts lēmums par pagarināšanas pieprasījumu.

               (7)Pagarināšanas pieteikuma novērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai izmantošanas izbeigšana attiecīgajos lietojumos pašlaik ir tehniski nelietderīga. Tomēr izvērtēšanā tika uzsvērts, ka bezdzīvsudraba aizstājēji gaismas diožu (LED) veidā ir pieejami un tiek izmantoti kā apgaismojuma avoti jaunās iekārtās, kas ienāk tirgū. Veicot izvērtēšanu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanos laikā saņemtās piezīmes tika darītas publiski pieejamas īpašā tīmekļa vietnē.

               (8)Atbrīvojums ir saskanīgs ar Eiropas Parlamenta un Padomes Regulu (EK) Nr. 1907/2006
                  15
                un tādējādi nevājina tajā noteikto vides un veselības aizsardzību.

               (9)Lai gan daudzos lietojumos CCFL un EEFL ir aizstātas ar bezdzīvsudraba aizstājējiem, tomēr dažos lietojumos šādas spuldzes joprojām ir nepieciešamas, lai nodrošinātu to funkcionalitāti un izvairītos no priekšlaicīgas elektrisko un elektronisko iekārtu atkritumu radīšanas.

               (10)Tāpēc saskaņā ar Direktīvas 2011/65/ES 5. panta 2. punkta pirmo daļu atbrīvojumu uz uz trim gadiem ir lietderīgi pagarināt tikai attiecībā uz tām spuldzēm, ko izmanto elektriskajās un elektroniskajās iekārtās, kuras laistas tirgū pirms šīs direktīvas pieņemšanas. Saskaņā ar Direktīvas 2011/65/ES 5. panta 2. punkta pirmo daļu nav sagaidāms, ka atbrīvojuma ilgumam būs nelabvēlīga ietekme uz inovāciju.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        Eiropas Parlamenta un Padomes Direktīva 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās (OV L 174, 1.7.2011., 88. lpp.).

                     (2)

                        OV L 396, 30.12.2006., 1. lpp.

                     (3)

                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/
                     3a_3b_3c_LE_RoHS_Exemption_Req__Final.pdf

                     (5)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1

                     (6)

                        Apspriešanās periods: 2015. gada 21. augusts – 16. oktobris;
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , sākot ar 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        Komisijas Regula (ES) 2019/2020 (2019. gada 1. oktobris), ar ko nosaka ekodizaina prasības gaismas avotiem un atsevišķiem vadības blokiem (OV L 315, 5.12.2019., 209.–240. lpp.).

                     (12)

                        Komisijas Regula (ES) 2019/2021 (2019. gada 1. oktobris), ar ko nosaka ekodizaina prasības elektroniskajiem displejiem (OV L 315, 5.12.2019., 241.–266. lpp.).

                     (13)

                        OV L 174, 1.7.2011., 88. lpp.

                     (14)

                        Komisijas Lēmums 2010/571/ES (2010. gada 24. septembris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (15)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā ierakstus 3, 3(a), 3(b) un 3(c) aizstāj ar šādiem:

                        Atbrīvojums

                        Piemērošanas joma un termiņi

                        “3

                        Dzīvsudrabs aukstā katoda fluorescences spuldzēs un ārējā elektroda fluorescences spuldzēs (CCFL un EEFL) un īpašām vajadzībām izmantots EEI, kas laistas tirgū pirms [PB: deleģētās direktīvas publicēšanas datums Oficiālajā Vēstnesī], nepārsniedzot (vienai spuldzei):

                        3(a)

                        Mazs garums (≤ 500 mm): 3,5 mg

                        Zaudē spēku [PB: 3 gadi pēc deleģētās direktīvas publicēšanas Oficiālajā Vēstnesī]

                        3(b)

                        Vidējs garums (> 500 mm un ≤ 1500 mm) 5 mg

                        Zaudē spēku [PB: 3 gadi pēc deleģētās direktīvas publicēšanas Oficiālajā Vēstnesī]

                        3(c)

                        Liels garums (> 1500 mm) 13 mg

                        Zaudē spēku [PB: 3 gadi pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko, pielāgojot tehnikas un zinātnes attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu dzīvsudraba izmantošanai viencokola (kompaktajās) luminiscences spuldzēs vispārējai apgaismei < 30 W, ar kalpošanas laiku, kas vienāds ar vai lielāks par 20 000 h

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz atbrīvojumu konkrētiem lietojumiem, kuros dzīvsudrabu izmanto viencokola (kompaktajās) luminiscences spuldzēs vispārējai apgaismei < 30 W, ar kalpošanas laiku, kas vienāds ar vai lielāks par 20 000 h.

               RoHS direktīva ierobežo dažu bīstamu vielu izmantošanu elektriskās un elektroniskās iekārtās (EEI), kā norādīts tās 4. pantā. Pašlaik direktīvas II pielikumā ir uzskaitītas desmit ierobežota lietojuma vielas, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHS direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu lietojuma ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un ja tiek izpildīts kāds no turpmāk minētajiem nosacījumiem: i) vielas neizmantošana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu jāņem vērā arī aizstājēju pieejamība un aizstāšanas sociālekonomiskā ietekme. Lēmumos par atbrīvojumu ilgumu jāņem vērā iespējamā negatīvā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro skatījums aprites cikla perspektīvā.

               Turklāt 5. panta 1. punktā noteikts, ka, lai iekļautu vai, attiecīgos gadījumos, svītrotu EEI materiālus un detaļas saistībā ar konkrētiem lietojumiem, kas uzskaitīti III un IV pielikumā, Komisijai jāpieņem atsevišķi deleģētie akti. Direktīvas 5. panta 3. punktā un V pielikumā ir aprakstīta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējais III pielikuma 1(g) atbrīvojums atļauj dzīvsudraba izmantošanu viencokola (kompaktajās) luminiscences spuldzēs, nepārsniedzot šādas vērtības (vienam gaismas izstarotājam):

               1(g) Vispārējai apgaismei < 30 W, ar kalpošanas laiku, kas vienāds ar vai lielāks par 20 000 h: 3,5 mg.

               Komisija 2016. gada 28. jūnijā saņēma vienu pieteikumu pagarināt šo atbrīvojumu, un tas pats pieteikuma iesniedzējs šo pieteikumu 2020. gada 17. janvārī papildināja ar jaunu informāciju. Pieteikuma iesniedzējs būtībā apgalvoja, ka nav bezdzīvsudraba alternatīvas nav pieejamas
                  4
               . Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā, līdz Komisija ir pieņēmusi lēmumu par pagarināšanas pieteikumu.

               Lai atbrīvojuma pagarināšanas pieteikumu izvērtētu, Komisija 2017. gada jūnijā sāka pētījumu
                  5
                nepieciešamā tehniskā un zinātniskā novērtējuma veikšanai, kurš tika pabeigts 2018. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām. Apspriešanos laikā tika saņemta viena atsauksme, kam sekoja pētījuma ziņojumā dokumentēta informācijas apmaiņa. Pētījumā bija iekļauta plaša informācija par aizstājēju pieejamību, tostarp aplēses par 2020. gadu.

               Komisija 2018. gada 29. oktobra sanāksmē apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem, un uzklausīja ekspertu viedokļus par ierosināto turpmāko rīcību. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar atbrīvojumiem no vielu ierobežojuma
                  6
               . Par visām darbībām tika paziņots Padomei un Eiropas Parlamentam.

               Pamatojošajā pētījumā tika uzsvērts, ka:

               ·šī atbrīvojuma aptvertajām spuldžu kategorijām ir pieejamas uzticamas bezdzīvsudraba gaismas diožu (LED) alternatīvas;

               ·dati liecina, ka, ņemot vērā ietekmi uz vidi, veselību un patērētāju drošību, aizvietošana novērstu attiecīgajos lietojumos izmantotā dzīvsudraba laišanu tirgū, vienlaikus samazinot apgaismojumam patērēto enerģiju;

               ·saistībā ar aizstāšanas sociālekonomisko ietekmi paredzams, ka aplēstās izmaksas radīsies tikai priekšlaicīgi salīdzinājumā ar izmaksām, kas paredzamas saistībā ar jau uzsākto dabisko pakāpenisko lietošanas izbeigšanu, un tās nav jāuztver kā papildu izmaksas, kas rodas piespiedu pakāpeniskas lietošanas izbeigšanas dēļ.

               Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, konstatēts, ka attiecībā uz 1(g) atbrīvojumu neizpildās neviens atbrīvojuma kritērijs.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai apzinātu sabiedrības viedokli. Tiesību akta projekta apspriešanas laikā no sabiedrības locekļiem tika saņemtas 13 atbildes. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Ar deleģēto direktīvu atceļ Direktīvas 2011/65/ES III pielikumā iekļautā atbrīvojumu 1(g) par dzīvsudraba izmantošanu konkrētos lietojumos.

               Komisijas veiktajā atbrīvojuma pieprasījuma novērtējumā, kas balstīts uz pamatojošiem pētījumiem un apspriedēm, secināts, ka atbrīvojuma pieprasījums neatbilst nevienam no 5. panta 1. punkta a) apakšpunktā noteiktajiem kritērijiem, kas pamato atbrīvojuma turpmāku pagarināšanu. Dzīvsudraba aizstāšana ar uzticamiem aizstājējiem tajās spuldžu kategorijās, uz kurām attiecas šis atbrīvojums; tas ir zinātniski un tehniski iespējama, un ir sniegti pierādījumi, ka aizstāšanas kopējā ietekme uz vidi, veselību un patērētāju drošības aspektiem lielā mērā pārsniedz jebkādu negatīvu ietekmi.

               Tādējādi atbrīvojuma piešķiršanas nosacījumi vairs neizpildās, un saskaņā ar 5. panta 1. punkta b) apakšpunktu 1(g) ieraksts ir jāsvītro.

               Datums, kas šis atbrīvojums zaudēs spēku, ir jānosaka saskaņā ar RoHS direktīvas 5. panta 6. punktu, kurā noteikts, ka gadījumā, ja atbrīvojumu atceļ, atbrīvojums zaudē spēku ne ātrāk kā 12 mēnešus un ne vēlāk kā 18 mēnešus pēc minētā lēmuma pieņemšanas dienas.

               Nosakot datumu, kad atbrīvojums zaudēs spēku, jāņem vērā, ka nelielai daļai spuldžu veidu
                  7
               , uz kuriem attiecas šis atbrīvojums, piemēro no 2021. gada 1. septembra piemērojamos kritērijus, kas noteikti II pielikumā Komisijas Regulai (ES) 2019/2020, ar ko nosaka ekodizaina prasības gaismas avotiem un atsevišķiem vadības blokiem. Minēto prasību izpilde nozīmē, ka attiecīgās lampas pēc minētā datuma tirgū netiks laistas. Tas atbilst arī Komisijas novērtējumam saskaņā ar RoHS direktīvu, tostarp sociālekonomiskajai analīzei, kurā secināts, ka jau pašlaik ir plaši pieejami pietiekami uzticami bezdzīvsudraba aizstājēji tiem spuldžu veidiem, uz kuriem attiecas atbrīvojums, un ka dzīvsudraba aizstāšana šajās spuldzēs ir zinātniski un tehniski iespējama. Tomēr attiecībā uz atbrīvojumu kopumā saskaņā ar RoHS direktīvu ir jāņem vērā, ka iepriekš minētās Ekodizaina regulas kritēriji neietekmē absolūti lielāko daļu spuldžu, uz kurām attiecas minētais atbrīvojums, proti, kompaktās luminiscences spuldzes bez iebūvētiem vadības blokiem. Tāpēc, ņemot vērā konkrēto situāciju attiecībā uz šo lielāko daļu spuldžu, kurām piemēro atbrīvojumu, nosakāms maksimālais iespējamais termiņš, kurā atbrīvojums saglabā spēku, proti, 18 mēneši pēc lēmuma pieņemšanas, jo jāņem vērā apstākļi, kas saistīti ar šīm spuldzēm, un tas ir vajadzīgs, lai tirgus dalībniekiem neradītu nevajadzīgi augstas sociālekonomiskās izmaksas saistībā ar aizstāšanu, jo īpaši attiecībā uz spuldzēm, kuru nomaiņa ir sarežģītāka.

               Juridiskais instruments ir deleģētā direktīva, kas atbilst pilnvarojošajam tiesību aktam, proti, Direktīvai 2011/65/ES, jo īpaši tās 5. panta 1. punktā un 20. pantā noteiktajam pilnvarojumam.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus ar RoHS direktīvas noteikumiem un nosacījumiem un izveidoto procedūru par to, kā III un IV pielikums pielāgojams zinātnes un tehnikas attīstībai, lai nodrošinātu iekšējā tirgus funkcionēšanu elektrisko un elektronisko iekārtu nozarē, šajā nolūkā atceļot atbrīvojumu, kas piešķirts citādi aizliegtas vielas izmantošanai konkrētos lietojumos.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko, pielāgojot tehnikas un zinātnes attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu dzīvsudraba izmantošanai viencokola (kompaktajās) luminiscences spuldzēs vispārējai apgaismei < 30 W, ar kalpošanas laiku, kas vienāds ar vai lielāks par 20 000 h

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  8
                un jo īpaši tās 5. panta 1. punkta b) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Deleģēto direktīvu 2014/14/ES
                  9
                Komisija piešķīra atbrīvojumu dzīvsudraba izmantošanai (ar maksimālo saturu 3,5 mg) viencokola (kompaktajās) luminiscences spuldzēs vispārējai apgaismei < 30 W, ar kalpošanas laiku, kas vienāds ar vai lielāks par 20 000 h (“atbrīvojums”), un tas pašlaik ir iekļauts Direktīvas 2011/65/ES III pielikumā kā 1(g) atbrīvojums. Saskaņā ar Direktīvas 2014/14/ES III pielikumu šim atbrīvojumam bija jābeidzas 2017. gada 31. decembrī.

               (5)Dzīvsudrabu viencokola (kompaktajās) luminiscences spuldzēs izmanto, lai iegūtu ultravioleto gaismu, ko luminiscējošs pārklājums uz spuldzes pēc tam pārveido redzamā gaismā.

               (6)Komisija atbrīvojuma pagarināšanas pieteikumu (“pagarināšanas pieteikums”) saņēma 2016. gada 28. jūnijā, tātad Direktīvas 2011/65/ES 5. panta 5. punktā noteiktajā termiņā, un 2020. gada 17. janvārī tas tika iesniegts atjauninātā veidā. Saskaņā ar Direktīvas 2011/65/ES 5. panta 5. punktu atbrīvojums ir spēkā, līdz ir pieņemts lēmums par pagarināšanas pieprasījumu.

               (7)Pagarināšanas pieteikuma izvērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka ir pieejami pietiekami uzticami bezdzīvsudraba aizstājēji tiem spuldžu veidiem, uz kuriem attiecas atbrīvojums, un ka dzīvsudraba aizstāšana ir zinātniski un tehniski iespējama. Turklāt minētajā izvērtējumā tika secināts, ka aizstāšana nepārprotami atsvērs jebkādu negatīvu ietekmi. Veicot izvērtēšanu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šīs apspriešanas laikā saņemtās piezīmes tika darītas publiski pieejamas īpašā tīmekļa vietnē.

               (8)Tā kā vairs neizpildās Direktīvas 2011/65/ES 5. panta 1. punkta a) apakšpunktā izklāstītie nosacījumi, atbrīvojums būtu jāatceļ.

               (9)Šā atbrīvojuma beigu termiņš būtu jānosaka atbilstoši Direktīvas 2011/65/ES 5. panta 6. punktam. Lai gan nelielai daļai spuldžu veidu
                  10
               , uz kuriem attiecas šis atbrīvojums, piemēro no 2021. gada 1. septembra piemērojamos kritērijus, kas noteikti Komisijas Regulas (ES) 2019/2020
                  11
                II pielikumā, un tādējādi tos tirgū vairs nelaidīs, absolūti lielāko vairākumu spuldžu, uz kurām attiecas pašreizējais izņēmums, iepriekš minētās Ekodizaina regulas kritēriji neskar. Tāpēc maksimālais iespējamais termiņš, kad atbrīvojums zaudē spēku, proti, 18 mēneši pēc lēmuma pieņemšanas, būtu jānosaka attiecībā uz visu atbrīvojuma ierakstu, lai tirgus dalībniekiem neradītu nevajadzīgas augstas sociālekonomiskās izmaksas, kas tieši saistītas ar pēdējās minētās kategorijas aizstāšanu.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        Pieejams
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  .

                     (5)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  .

                     (6)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (7)

                        Darbības jomā ietilpstošos ražojumus reglamentē arī Komisijas Regula (ES) 2019/2020 (2019. gada 1. oktobris), ar ko nosaka ekodizaina prasības gaismas avotiem un atsevišķiem vadības blokiem un ko piemēro no 2021. gada 1. septembra. Atšķirībā no Direktīvas 2011/65/ES ekodizaina tiesību akti neierobežo ražojumos esošās vielas, bet nosaka energoefektivitātes prasības, kas jāievēro, lai ražojumus varētu laist tirgū. CFL ar integrētu vadības bloku (CFLi) no 2021. gada 1. septembra de facto netiks laistas tirgū, jo tās neatbilst šīm energoefektivitātes prasībām. Komisijas Regulā (ES) 2019/2020 dzīvsudraba saturs ir noteikts kā būtisks vidiskais aspekts gaismas avota aprites ciklā, bet atzīts, ka bīstamu vielu, tostarp dzīvsudraba, izmantošanu gaismas avotos reglamentē Direktīva 2011/65/ES.

                     (8)

                        OV L 174, 1.7.2011., 88. lpp.

                     (9)

                        Komisijas Deleģētā direktīva 2014/14/ES (2013. gada 18. oktobris ), ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu, kas atļauj izmantot 3,5 mg dzīvsudraba (katrā lampā) viencokola kompaktajās luminiscences lampās, kuras paredzētas vispārējai apgaismei, kuru jauda ir mazāka par 30 W un kuru kalpošanas laiks ir vienāds ar vai lielāks par 20 000 h (OV L 4, 9.1.2014., 71. lpp.).

                     (10)

                        No 2021. gada 1. septembra uz CFL ar integrētu vadības bloku (CFLi) attiecas ieraksts “Citi gaismas avoti, kas ietilpst darbības jomā, bet nav minēti iepriekš” Komisijas Regulas (ES) 2019/2020 II pielikuma 1. tabulā.

                     (11)

                        Kā minēts Komisijas Regulas (ES) 2019/2020 9. un 10. apsvērumā, konkrētas ekodizaina prasības par dzīvsudraba saturu minētajā regulā nav jānosaka.

    ---documentbreak---

               PIELIKUMS

               Direktīvas 2011/65/ES IV pielikumā 1(g) ierakstu aizstāj ar šādu:

                        Atbrīvojums

                        Piemērošanas joma un termiņi

                        “1(g)

                        Vispārējai apgaismei < 30 W, ar kalpošanas laiku, kas vienāds ar vai lielāks par 20 000 h: 3,5 mg

                        Zaudē spēku [PB: 18 mēneši pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot citās gāzizlādes spuldzēs īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu (pašreizējais 4.f) punkts), kas atļauj konkrētiem lietojumiem izmantot dzīvsudrabu “citās gāzizlādes spuldzēs īpašām vajadzībām”.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un RoHS direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) vielas likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta, iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Ar atbrīvojumiem saistītu pieteikumu iesniegšanas procedūra ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 4.f) punkta atbrīvojums atļauj dzīvsudrabu izmantot citās gāzizlādes spuldzēs īpašām vajadzībām, kas nav attiecīgajā pielikumā minētas atsevišķi.

               Komisija 2015. gada janvārī saņēma trīs pieteikumus uz šā atbrīvojuma pagarināšanu. Viens pieteikuma iesniedzējs apgalvoja, ka dzīvsudraba aizstāšana spuldzēs, uz kurām attiecas šis atbrīvojums, zinātniski un tehniski nav realizējama praksē
                  4
               , savukārt pārējie divi pieteikumu iesniedzēji savos pieprasījumos pievērsās konkrētiem lietojumiem, piem., augstas intensitātes gāzizlādes spuldzēm
                  5
                un spuldzēm, ko izmanto cietināšanai/polimerizācijai un dezinfekcijai
                  6
               , norādot uz to pašu zinātnisko un tehnisko nerealizējamību praksē. Saskaņā ar RoHS direktīvas prasībām (5. panta 5. punkta otrā daļa) atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumu uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  7
                (tas noslēdzās 2016. gadā) ar mērķi veikt prasīto tehnisko un zinātnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  8
               . Papildus minētajam pētījumam, kurā tika novērtēti apjomīgie saņemtie tehniskie un zinātniskie dati un komentāri, kā dokumentēts pētījuma pārskatā, Komisija 2019. gadā veica 2016. gada pētījuma atjauninājumu
                  9
               , kurā galvenā uzmanība tika veltīta sociālekonomiskajam novērtējumam un šā un citu atbrīvojumu sakarā relevantu aizstājēju pieejamībai. Tika publicēts pētījuma galīgais pārskats
                  10
                un informētas ieinteresētās personas.

               Lai apkopotu dalībvalstu viedokļus par priekšlikumiem, kas izvirzīti saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus RoHS direktīvas 5. panta 3.–7. punktā paredzētos pasākumus
                  11
                attiecībā uz atbrīvojumiem no vielas lietojuma ierobežojumiem. Par visām veiktajām darbībām tika paziņots Padomei un Eiropas Parlamentam.

               Papildu pētījumā ir uzsvērti šeit rezumētie aspekti.

               ·Atbrīvojums attiecas uz plašu lietojumu diapazonu, piemēram, dažādu veidu ultravioletajām spuldzēm (piem., cietināšanas lampām, fotoķīmijā izmantojamām spuldzēm, polimerizācijas lampām), projektoru spuldzēm, dārzkopības lampām utt.

               ·Uzskata, ka sistēmas līmenī (izmantošanai jaunos gaismas diožu (LED) gaismekļos) bezdzīvsudraba aizstājēji ir pieejami, bet šādiem aizstājējiem ir raksturīgi dažādi ierobežojumi un tos nevar izmantot dažādajās esošajās gāzizlādes spuldzēs īpašām vajadzībām (detaļu nomaiņa).

               ·Pašlaik dzīvsudraba aizstāšana attiecīgajos lietojumos nav tehniski realizējama praksē, un pašreizējais atbrīvojums būtu jāatjauno. Tomēr, ciktāl iespējams, pieteikumi būtu jāprecizē. Attiecībā uz daļu atbrīvojuma jau ir iespējams sīkāk precizēt, kādos lietojumos dzīvsudrabu aizstāt nevar. Tiem būtu jāpiemēro maksimālais atbrīvojuma termiņš. Attiecībā uz lietojumiem, ko konkrētais formulējums neaptver, joprojām vajadzīgs iepriekšējais atbrīvojuma formulējums, proti, “citās gāzizlādes spuldzēs īpašām vajadzībām, kas nav atsevišķi minētas”, bet, ņemot vērā izredzes nākotnē atbrīvojumu ierobežot, tas būtu jāpagarina uz periodu, kas ir īsāks par maksimālo piecu gadu periodu.

               ·Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 4.f) punkta atbrīvojumu, kas pārformulēts, joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka atbrīvojuma pagarināšana REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti 36 komentāri. Izvirzītie jautājumi tika izskatīti, un tiesību akta projekts tika attiecīgi grozīts.

               3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 4.f) punktā paredzēto atbrīvojumu attiecībā uz dzīvsudraba izmantošanu konkrētiem lietojumiem.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas šis atbrīvojums, dzīvsudrabu nav iespējams uzticami aizstāt.

               Kopumā atbrīvojuma nosacījumi ir izpildīti un 4.f) ieraksta atbrīvojums ir jāpagarina. Novērtējumā secināts, ka, lai atbrīvojumu ierobežotu, ņemot vērā aizstāšanas izredzes, pašreizējā atbrīvojuma plašākā daļa būtu jāpagarina uz īsāku laiku — trim gadiem (4.f)-I ieraksts).  Ciktāl iespējams, atbrīvojuma tvērums turklāt būtu jāsašaurina, to attiecinot uz konkrētiem lietojumiem šādi:

               ·4(f)-II: Dzīvsudrabs augstspiediena dzīvsudraba tvaika spuldzēs, ko izmanto projektoros ar vajadzīgo spilgtumu ≥2000 ANSI lm;

               ·4(f)-III: Dzīvsudrabs augstspiediena nātrija tvaika spuldzēs, ko izmanto dārzkopības apgaismojumam;

               ·4(f)-IV: Dzīvsudrabs spuldzēs, kas izstaro ultravioletā spektra gaismu.

               Šādi sašaurinot atbrīvojuma tvērumu, ir ievērota RoHS direktīvas 19. apsvērumā izklāstītā pieeja, ka atbrīvojumu tvērums un ilgums būtu jāierobežo, lai panāktu, ka bīstamo vielu izmantojums EEI tiek pakāpeniski izbeigts. Konkrēto lietojumu saraksts vajadzības gadījumā būtu vēl jākoriģē nākotnē.

               Šā atbrīvojuma beigu termiņi ir noteikti saskaņā ar 5. panta 2. punkta pirmo daļu. Kā secināts izvērtējumā, aizstājēju izstrādes stadija attaisno konkrētiem lietojumiem piemērojamā atbrīvojuma pagarināšanu uz maksimālo termiņu, kas ir pieci gadi. Plašākajam 4.f)-I ierakstam, kurš attiecas uz lietojumu “citās gāzizlādes spuldzēs īpašām vajadzībām, kas nav atsevišķi minētas”, nosakāms būtu trīs gadu termiņš. Nav paredzams, ka termiņiem būs nelabvēlīga ietekme uz inovāciju.

               Tiesību instruments ir deleģētā direktīva, kā paredz Direktīva 2011/65/ES un konkrēti tās 5. panta 1. punkta a) apakšpunkts.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot citās gāzizlādes spuldzēs īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  12
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  13
                Komisija cita starpā piešķīra atbrīvojumu, kas atļauj dzīvsudrabu izmantot “citās gāzizlādes spuldzēs īpašām vajadzībām, kas nav atsevišķi minētas” (“atbrīvojums”) un kas kā 4.f) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudraba funkcija gāzizlādes spuldzēs īpašām vajadzībām ir saistīta ar gaismas radīšanas procesu, kurā elektroenerģija tiek pārvērsta gaismā.

               (6)2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma vairākus pieteikumus uz atbrīvojuma pagarināšanu (“pagarināšanas pieteikumi”). Saskaņā ar Direktīvas 2011/65/ES 5. panta 5. punktu atbrīvojums paliek spēkā līdz laikam, kad tiek pieņemts lēmums par pagarināšanas pieteikumu.

               (7)Pagarināšanas pieteikumu izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai likvidēšana tajos lietojumos, uz kuriem attiecas atbrīvojums, pašlaik nav tehniski realizējama praksē. Tomēr, ņemot vērā aizstāšanas izredzes, kas dotu iespēju nākotnē atbrīvojumu ierobežot, ir lietderīgi pašreizējo atbrīvojumu pagarināt tikai uz trim gadiem. Izvērtējumā arī secināts, ka ir iespējams sīkāk noteikt, attiecībā uz kādiem lietojumiem atbrīvojums būtu pagarināms saskaņā ar Direktīvas 2011/65/ES 5. panta 1. punkta a) apakšpunktā noteiktajiem kritērijiem sakarā ar īpašu funkciju un lietojuma jomu, proti, augstspiediena dzīvsudraba tvaika spuldzēm, ko izmanto projektoros, ko izmanto dārzkopības apgaismojumam un kas izstaro ultravioletā spektra gaismu. Attiecībā uz šiem konkrētajiem lietojumiem atbrīvojums būtu jāpagarina uz maksimālo termiņu, kas ir pieci gadi. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  14
                un līdz ar to tajā noteikto vides un veselības aizsardzību nevājina.

               (9)Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               (1)Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               (2)Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_
                  Europe /4f_LE_RoHS_Exemption_Req_Final.pdf
                  .

                     (5)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                  .

                     (6)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                  .

                     (7)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (8)

                        Apspriešanās periods: no 2015. gada 21. augusta līdz 2015. gada 16. oktobrim,
                  https://rohs.exemptions.oeko.info
                  .

                     (9)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (12)

                        OV L 174, 1.7.2011., 88. lpp.

                     (13)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (14)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 4.f) ierakstu aizstāj ar šādu:

                        Atbrīvojums

                        Piemērošanas joma un termiņi

                        “4(f)-I

                        Dzīvsudrabs citās gāzizlādes spuldzēs īpašām vajadzībām, kas šajā pielikumā nav minētas atsevišķi

                        Zaudē spēku [PB: 3 gadi pēc deleģētās direktīvas publicēšanas Oficiālajā Vēstnesī]

                        4(f)-II

                        Dzīvsudrabs augstspiediena dzīvsudraba tvaika spuldzēs, ko izmanto projektoros ar vajadzīgo spilgtumu ≥2000 ANSI lm;

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]

                        4(f)-III

                        Dzīvsudrabs augstspiediena nātrija tvaika spuldzēs, ko izmanto dārzkopības apgaismojumam

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]

                        4(f)-IV

                        Dzīvsudrabs spuldzēs, kas izstaro ultravioletā spektra gaismu

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot viencokola (kompaktajās) fluorescences spuldzēs īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu, kas atļauj konkrētiem lietojumiem izmantot dzīvsudrabu viencokola (kompaktajās) fluorescences spuldzēs īpašām vajadzībām.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu un anulēšanu.

               Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) vielas likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā arī potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Ar atbrīvojumiem saistītu pieteikumu iesniegšanas procedūra ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 1.f) punkta atbrīvojums atļauj dzīvsudrabu izmantot viencokola (kompaktajās) fluorescences spuldzēs, nepārsniedzot šādas vērtības (vienam gaismas izstarotājam): īpašām vajadzībām: 5 mg.

               Komisija 2014. gada decembrī un 2015. gada janvārī saņēma divus pieteikumus uz šā atbrīvojuma pagarināšanu. Viens no pieteikumiem 2020. gada janvārī tika atjaunināts ar papildu informāciju. Pieteikumu iesniedzēji būtībā apgalvoja, ka lietojumiem, ko aptver minētais atbrīvojums, aizstājēji nav pieejami, un paskaidroja, ka atbrīvojumā norādītā dzīvsudraba sliekšņa vēl tālāka samazināšana nebūtu realizējama praksē
                  4
               . Saskaņā ar RoHS direktīvas prasībām (5. panta 5. punkta otrā daļa) atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumus uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  5
                (tas noslēdzās 2016. gadā) ar mērķi veikt prasīto tehnisko un zinātnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  6
               . Papildus minētajam pētījumam, kurā tika novērtēti apjomīgie saņemtie tehniskie un zinātniskie dati un komentāri, kā dokumentēts pētījuma pārskatā, Komisija veica divus komplementārus pētījumus/atjauninājumus, kuros bija iesaistītas arī ieinteresētās personas. 2019. gadā publicētajā pētījumā
                  7
                uzmanība tika veltīta galvenokārt sociālekonomiskajam novērtējumam un aizstājēju pieejamībai, savukārt 2020. gadā tika veikta atjaunināšana
                  8
               , kuras pamatā ir jaunākie dati un modelēšana. Tika publicēti pētījuma un sociālekonomiskā novērtējuma atjauninājumu galīgie pārskati
                  9
                un informētas ieinteresētās personas.

               Lai apkopotu dalībvalstu viedokļus par iecerēto rīcības kursu saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus 5. panta 3.–7. punktā paredzētos pasākumus
                  10
                attiecībā uz atbrīvojumiem no vielas lietojuma ierobežojumiem. Par visām darbībām tika paziņots Padomei un Eiropas Parlamentam.

               Papildu pētījumā ir uzsvērti šeit rezumētie aspekti.

               ·To īpašā dizaina, materiālu un ražošanas procesa dēļ kategorija “kompaktās fluorescences spuldzes (CFL) īpašām vajadzībām” aptver ļoti dažādas spuldzes ar dažādiem raksturlielumiem.

               ·Attiecībā uz īpašām vajadzībām izmantojamām CFL spuldzēm, kas projektētas tā, lai izstarotu galvenokārt ultravioletā spektra gaismu, ir pietiekama informācija, ka dzīvsudraba aizstāšana attiecīgajos lietojumos nav tehniski realizējama praksē, tāpēc pētījumā ieteikts atbrīvojumu pagarināt uz maksimālo termiņu, proti, vēl pieciem gadiem.

               ·Attiecībā uz citām īpašām vajadzībām paredzētām CFL spuldzēm, ja trūkst informācijas par dzīvsudraba aizstāšanu attiecīgajos plaša spektra lietojumos, atbrīvojums būtu jāpagarina par trim gadiem, lai dotu iespēju sagatavot sīkāku informāciju, kas pamatotu atbrīvojumu attiecībā uz citu veidu spuldzēm, ko aptver jēdziens “īpašām vajadzībām”, ja tiek iesniegti jauni pieteikumi.

               Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 1.f) punkta atbrīvojumu joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka konkrētais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti divi komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 1.f) punktā paredzēto atbrīvojumu attiecībā uz dzīvsudraba izmantošanu konkrētiem lietojumiem.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas šis atbrīvojums, dzīvsudrabu nav iespējams uzticami aizstāt.

               Kopumā atbrīvojuma nosacījumi ir izpildīti un 1.f) ieraksta atbrīvojums ir jāpagarina. Novērtējumā turklāt secināts, ka, no vienas puses, būtu jāsašaurina atbrīvojuma tvērums, to attiecinot tikai uz sīkāk precizētiem lietojumiem, un, no otras puses, var saīsināt pašreizējā plašā atbrīvojuma termiņu šādi:

               I)līdz pieciem gadiem īpašām vajadzībām izmantojamajām spuldzēm, kas projektētas tā, lai izstarotu galvenokārt ultravioletā spektra gaismu, jo tām pašlaik nav pieejamas uzticamas alternatīvas;

               II)līdz trim gadiem visām pārējām īpašām vajadzībām izmantojamajām spuldzēm, lai nozarei dotu iespēju sagatavot detalizētu informāciju, kas pamatotu atbrīvojumu saglabāšanu konkrētām īpašām vajadzībām izmantojamu spuldžu kategorijām.

               Šā atbrīvojuma beigu termiņi ir noteikti saskaņā ar 5. panta 2. punktu (pirmā daļa). Nav paredzams, ka termiņiem būs nelabvēlīga ietekme uz inovāciju.

               Tiesību instruments ir deleģētā direktīva, kā paredz Direktīva 2011/65/ES un konkrēti tās 5. panta 1. punkta a) apakšpunkts.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot viencokola (kompaktajās) fluorescences spuldzēs īpašām vajadzībām, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  11
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas (EEI) nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  12
                Komisija cita starpā piešķīra atbrīvojumu, kas atļauj dzīvsudrabu izmantot viencokola (kompaktajās) fluorescences spuldzēs īpašām vajadzībām (“atbrīvojums”) un kas kā 1.f) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudrabs viencokola (kompaktajās) fluorescences spuldzēs (CFL) īpašām vajadzībām tiek izmantots, lai radītu ultravioleto gaismu, ko fluorescējošais spuldzes pārklājums pēc tam pārveido redzamajā gaismā.

               (6)2014. gada 19. decembrī un 2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma divus pieteikumus uz atbrīvojuma pagarināšanu (“pagarināšanas pieteikumi”), no kuriem viens 2020. gada 20. janvārī tika atjaunināts ar atjauninātu pieteikumu. Saskaņā ar Direktīvas 2011/65/ES 5. panta 5. punkta otro daļu atbrīvojums paliek spēkā līdz laikam, kad tiek pieņemts lēmums par pagarināšanas pieprasījumu.

               (7)Pagarināšanas pieteikumu izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba likvidēšana attiecīgajos lietojumos vai tā aizstāšana ar līdzīga snieguma vielu pašlaik nav tehniski realizējama praksē. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Lai panāktu, ka bīstamo vielu izmantošana EEI tiek pakāpeniski izbeigta, atbrīvojumiem no noteiktu materiālu vai detaļu izmantojuma ierobežojuma vajadzētu būt tvēruma un ilguma ziņā ierobežotiem; novērtējumā arī secināts, ka, no vienas puses, būtu jāsašaurina atbrīvojuma tvērums, to attiecinot tikai uz sīkāk precizētiem lietojumiem, un, no otras puses, var saīsināt pašreizējā plašā atbrīvojuma termiņu.

               (9)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  13
                un līdz ar to tajā noteikto vides un veselības aizsardzību nevājina.

               (10)Tā kā uzticamas alternatīvas pašlaik nav pieejamas, ir lietderīgi atbrīvojumu attiecībā uz īpašām vajadzībām izmantojamām CFL spuldzēm, kas projektētas tā, lai izstarotu galvenokārt ultravioletā spektra gaismu, pagarināt uz maksimālo termiņu, proti, pieciem gadiem, saskaņā ar Direktīvas 2011/65/ES 5. panta 2. punkta pirmo daļu. Attiecībā uz visu citu veidu CFL spuldzēm, kas ietilpst CFL spuldžu kategorijā “īpašām vajadzībām”, atbrīvojums būtu jāpagarina uz trim gadiem, lai nozarei dotu iespēju sagatavot sīkāku informāciju, kas pamatotu šā atbrīvojuma pagarināšanu attiecībā uz konkrētu kategoriju speciālajām spuldzēm saskaņā ar direktīvas mērķi ierobežot atbrīvojumu tvērumu un ilgumu. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_1_f/Lighting_Europe/ 1f_LE_RoHS_Exemption_Req_Final.pdf and http://rohs.exemptions.oeko.info/fileadmin/user_upload/RoHS_Pack_9/Exemption_1_ae_/NARVA/01_02_a__2b3_4a.pdf.

                     (5)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: no 2015. gada 21. augusta līdz 2015. gada 16. oktobrim,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  ; no 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        OV L 174, 1.7.2011., 88. lpp.

                     (12)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (13)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 1.f) ierakstu aizstāj ar šādu:

                        Atbrīvojums

                        Piemērošanas joma un termiņi

                        “1

                        Dzīvsudrabs viencokola (kompaktajās) fluorescences spuldzēs ne vairāk kā (vienam gaismas izstarotājam):

                        1(f)-I

                        Spuldzēm, kas projektētas tā, lai izstarotu galvenokārt ultravioletā spektra gaismu: 5 mg

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]

                        1(f)-II

                        Īpašām vajadzībām: 5 mg

                        Zaudē spēku [PB: 3 gadi pēc deleģētās direktīvas publicēšanas Oficiālajā Vēstnesī]